b'\n_START_ARTICLE_\nMark Lewis-Francis\n_START_SECTION_\nZgodnja kariera\n_START_PARAGRAPH_\nLewis-Francis se je na atletsko prizori\xc5\xa1\xc4\x8de izstrelil \xc5\xbee pri zelo zgodnji starosti, a se ni udele\xc5\xbeil Poletnih olimpijskih iger 2000, saj je namesto tega sodeloval na Svetovnem mladinskem prvenstvu, na katerem si je pritekel zlato. Potem ko so Dwaina Chambersa leta 2003 oblasti suspendirale zaradi dopin\xc5\xa1kih prekr\xc5\xa1kov, je Lewis-Francis postal najbolj\xc5\xa1i britanski \xc5\xa1printer na 100 m. Na Poletnih olimpijskih igrah 2004 je razo\xc4\x8daral, ko se v teku na 100 m ni uvrstil v finale, a je zato nekaj dni kasneje z britansko \xc5\xa1tafeto 4x100 m osvojil senzacionalno zlato kolajno. Lewis-Francis je bil zadnji teka\xc4\x8d britanske \xc5\xa1tafete in je v zaklju\xc4\x8dku odbil vse napade dvakratnega olimpijskega prvaka, Ameri\xc4\x8dana Maurica Greena. Britanska \xc5\xa1tafeta si je tako v postavi Lewis-Francis, Marlon Devonish, Darren Campbell in Jason Gardener priborila tesno zmago s \xc4\x8dasom 38.07, ameri\xc5\xa1ka \xc5\xa1tafeta je zaostala za pi\xc4\x8dlo 1 stotinko. \xc4\x8ce Lewis-Francisa izmed \xc4\x8detverice \xc5\xa1tejemo zadnjega, je potlej postal 50. atlet, ki je Veliki Britaniji prinesel zlato olimpijsko medaljo._NEWLINE_Kljub tej olimpijski kolajni in ostalim \xc5\xa1tafetnim uspehom na Svetovnih prvenstvih, Lewis-Francis svojih konstantnih predstav z mladinskih tekmovanj \xc5\xa1e ni uspel prenesti na \xc4\x8dlanske posami\xc4\x8dne tekme na 100 m, saj je v tej disciplini doslej osvojil le srebro na Evropskem prvenstvu 2010 v Barceloni.\n_START_SECTION_\nPrehod med \xc4\x8dlane\n_START_PARAGRAPH_\nLewis-Francis je leta 2001 odli\xc4\x8dno formo kronal s \xc4\x8dasom 9.97, ki ga je dosegel v \xc4\x8detrtfinalu Svetovnega prvenstva. Dose\xc5\xbeek bi se vpisal med mladinske svetovne rekorde, a je organizatorje ukanila okvara merilca hitrosti vetra. Zavoljo tega njegovega dose\xc5\xbeka krovna zveza ni mogla potrditi._NEWLINE_Lewis-Francis velja za nenavadnega \xc5\xa1printerja, saj so njegovi \xc4\x8dasi nekje po 20. letu za\xc4\x8deli padati. Pri \xc5\xa1printerjih je namre\xc4\x8d obi\xc4\x8dajno, da se rezultatsko vzpenjajo nekje do 30. leta, ko dose\xc5\xbeejo svoje rekorde in nato po\xc4\x8dasi izginejo s prizori\xc5\xa1\xc4\x8da. Lewis-Francis pa je svoje najbolj\xc5\xa1e izide doslej dosegel \xc5\xbee v svojih poznih najstni\xc5\xa1kih letih. Prav tako je zavrnil \xc5\xa1tevilna povabila, med drugim tudi s strani Justina Gatlina, da bi od\xc5\xa1el trenirat z najbolj\xc5\xa1imi \xc5\xa1printerji. \xc5\xa0e danes tako \xc5\xbeivi in trenira v Angliji, pogosto se kot razlog za njegov neodhod v ZDA omenja domoto\xc5\xbeje. Vseeno je Lewis-Francis leta 2005 zapustil svoj dom v Birminghamu ter se za potrebe treninga preselil v Eton, Berkshire.\n_START_SECTION_\nPovratek\n_START_PARAGRAPH_\nPotem ko je Lewis-Francis zaradi po\xc5\xa1kodbe Ahilove tetive izpustil celotno sezono, se je odlo\xc4\x8dil za odhod v Kalifornijo in trening pod okriljem novega trenerja Linforda Christieja. Po seriji po\xc5\xa1kodb je tako po 18 mesecih odsotnosti na atletsko stezo znova stopil na manj\xc5\xa1em mitingu v Bedfordu maja 2009 in z zmago v teku na 100 m jasno nakazal namero, da nastopi na prihajajo\xc4\x8dem Svetovnem prvenstvu 2009. Kasneje se sicer ni uspel uvrstiti v ekipo za prvenstvo, tako da je bilo to zanj prvo izpu\xc5\xa1\xc4\x8deno prvenstvo profesionalne kariere. Od leta 2001 je namre\xc4\x8d nastopil na prav vsakem Svetovnem prvenstvu._NEWLINE_Po dokaj poznem vpoklicu v britansko odpravo na Evropsko prvenstvo 2010 je v Barceloni vendarle nastopil in vnovi\xc4\x8d opozoril nase, ko je s \xc4\x8dasom 10.18 osvojil srebro v teku na 100 m. Prehitel ga je edino Francoz Christophe Lemaitre, za Lewis-Francisa pa je bila to prva posami\xc4\x8dna kolajna po ve\xc4\x8d zaporednih \xc5\xa1tafetnih kolajnah. Dobra predstava na Evropskem prvenstvu mu je prinesla tudi nastop na Kontinentalnem pokalu v Splitu, kjer je vnovi\xc4\x8d slavil Lemaitre, Lewis-Francis pa je zasedel 3. mesto. Odli\xc4\x8dno sezono je nato kronal \xc5\xa1e s srebrom na Igrah Commonwealtha v indijskem Delhiju. V kvalifikacijah je dosegel svoj najbolj\xc5\xa1i izid sezone, 10.15, v finalu je tekel malce slab\xc5\xa1e, 10.20, in kon\xc4\x8dal kot drugi za Leronom Clarkom. Kasneje je v intervjuju priznal, da je tudi z 2. mestom zelo zadovoljen, saj zaradi zdrsljivih \xc5\xa1tartnih blokov ni uspel prikazati takega \xc5\xa1tarta, kot ga je bil sposoben.\n_START_SECTION_\nDopin\xc5\xa1ki testi\n_START_PARAGRAPH_\nLewis-Francisa so 5. marca 2005 po Evropskem dvoranskem prvenstvu ujeli na dopin\xc5\xa1kem testu, saj je bil pozitiven na kanabis. Zavoljo tega so mu tudi odvzeli srebro s teka na 60 m. Pri Britanskem olimpijskem komiteju so se na dogodek odzvali z navedbo, da bodo Lewis-Francisu z nekak\xc5\xa1nim suspenzom onemogo\xc4\x8dili udele\xc5\xbebo na prihajajo\xc4\x8dih olimpijskih igrah. Leta 2006 je nato krovna britanska atletska zveza UK Athletics po preiskavi primera objavila ugotovitev, da si Lewis-Francis s kanabisom ni pomagal pri izbolj\xc5\xa1anju rezultatov, in Britanski olimpijski komite je naknadno umaknil suspenz zoper njega. Decembra 2007 so po izbruhu afere Christine Ohuruogu, ki je izpustila tri izventekmovalne dopin\xc5\xa1ke teste, pred kamere stopili \xc5\xa1e trije britanski atleti in priznali, da v svojih karierah niso \xc5\xa1li opravljat vseh dopin\xc5\xa1kih testov. Eden od trojice je bil prav Lewis-Francis, ki je izpustil dva dopin\xc5\xa1ka testa. Za razliko od Ohuruogujeve, ki so jo kaznovali z enoletno prepovedjo nastopanja, zoper Lewis-Francisa pristojni organi niso ukrepali.'